December 2020 – Swartland Joernaal Skip to content
Die gordyn is besig om te sak op die jaar van 2020. 'n Jaar gelede het daar groot opgewondenheid geheers oor die nuwe jaar, die nuwe dekade en talle nuwe moontlikhede. Min het die inwoners van planeet Aarde geweet wat op hulle wag. So breek die einde van 'n uitdagende jaar aan en sluit die kantore van die Swartland Joernaal vandag, maar op 6 Januarie is ons terug op ons pos. 'n Geseënde Kersfees en voorspoedige 2021 aan al ons getroue lesers en adverteerders.
Radio Kaapse Kansel reik uit na kinderhuis
Radio Kaapse Kansel729AM/MW verkondig nie net die Blye Boodskap van die Bybel nie maar hulle luisteraars maak ook 'n tasbare verskil in die gemeenskap wat bedien word.
Die opvanggebied strek vanaf Kaappunt tot by St Helenabaai, Vredenburg, Citrusdal, Ceres, Prins Albert, Worcester, Villiersdorp, Franschhoek, Paarl en Somerset Wes. Radio Kaapse Kansel ontvang geen amptelike steun van enige kerk of die staat nie en is afhanklik van adverteerders en donasies.
Luister op 729 AM of MW let wel nie FM nie asook op die web www.capepulpit.co.za . Laai die toep af op jou selfoon "Capepulpit" en word ons daaglikse reisgenoot.
'n Onderhoud met Brenda Maarman en Deidre Cooper word op die program LEEF, met Wanda Bam, Maandag 11 Januarie 2021, tussen 09:00 en 11:00 uitgesaai op 729AM.
Radio Kaapse Kansel het al lewendig uitgesaai vanaf Huis van Heerde en het ook 'n tydjie gelede 'n 1000 brode geskenk .
"Ons verbind ons tot projekte wat ons weet 'n verskil maak en wat ons kan vetrou soos Huis van Heerde sê Kosie Burger die Stasiebestuurder. Wil jy 'n skenking maak? Kontak Kosie by info@kaapsekansel.co.za of stuur 'n SMS na 082 784 5779
Radio Kaapse Kansel weet dat die R10 000 donasie reg aangewend gaan word om die lewens van die 70 kinders tussen ouderdom 1 en 18 in Sorg van Huis van Heerde te verbeter.
PepsiCo belê in Swartland
'n Splinternuwe rangeerarea, wat reeds jare in beplanning is, is nou tot die beskikking van vragmotorbestuurders wat Malmesbury se Sasko-aanleg besoek.
Met die opgradering van die meul- en silo-kompleks in 2014 het die hoeveelheid tonne wat Sasko hanteer, baie verhoog en so het daar 'n behoefte ontstaan om verhoogte verkeer beter te akkommodeer.
Die doel van die rangeerarea is om die vloei en impak van die verkeer in en om die Sasko meule en pakhuis te verbeter.
Alle padvervoer, oftewel vragmotors wat rou materiaal by die aanleg aflewer of produkte by die meul laai, sal voortaan eers by die rangeerarea moet aanmeld. Daarna sal die vragmotors na die meul of pakhuis verwys word.
Die perseel beskik oor 'n sekuriteitsgebou, ablusiegeriewe vir die vragmotorbestuurders en 'n area waar die vragmotors van Sasko gewas kan word.
Daar is so ver moontlik van hernubare energie gebruik gemaak. So word die speiligte van krag deur die nuutste sonkrag-tegnologie, voorsien en sonkrag waterverwarmers is ook geinstalleer.
Die perseel beskik ook oor twee boorgate wat die ablusiegeriewe en vragmotors se was-area van water voorsien om sodoende water te bespaar. So word die impak op die natuur ook verminder en is die rangeerarea meer omgewingsvriendelik.
Covid-19 het 'n groot impak op die projek gehad en moes die konstruksie uitgestel word. Die nodige boumateriaal was ook nie altyd beskikbaar nie.
Nog 'n uitdaging was die grondwater in die omgewing wat baie hoog is, veral in die wintermaande.
Dreineringspype moes ondergronds gelê word om te versker dat dit nie in die toekoms probleme sal veroorsaak nie.
Pioneer Foods, wat Sasko besit, is onlangs deur die PepsiCo-maatskappy oorgeneem.
Volgens die maatskappy sal hierdie oorname tot voordeel van die streek en land strek, aangesien Sasko nou deel vorm van 'n groot voedselmaatskappy.
Daar sal veral positiewe aanwinste kom in landbou en ook die bevordering van die voedselstelsel.
Volgens Bennie Kemp van PepsiCo, is die belangstelling van 'n reuse internasionale maatskappy soos PepsiCo, iets om op trots te wees as 'n besigheid.
"Dit beteken ons doen besigheid op goeie beginsels en is dit definitief 'n positiewe bemoediging dat ons land sulke beleggings kan lok."
Die ander kant van Coutts
Leonita Coutts, inwoner van Malmesbury, het Saterdag haar boek "The Other Side of Me" aan die publiek bekend gestel by 'n geleentheid by Ansha's Villa. Die boek handel oor Coutts se gedagtes en die struweling met geestesgesondheid gedurende inperking, asook motiverings-frases. Haar boek is by Huiswinkels in Biccardstraat op Malmesbury beskikbaar en sal ook vanaf Saterdag by PNA in die De Bron-sentrum teen R100 elk beskikbaar wees. Coutts sal tussen 10:00 en 12:00 by die winkel beskikbaar wees om eksemplare te teken. "Baie dankie vir almal se ondersteuning en dankie dat julle die tyd geneem het om saam met my die bekendstelling te vier en om my boek aan te skaf."
Swartland Joernaal se Darren Foot-Lombard en Izélle Fouché is onlangs ingehuldig as lede van Lions Internasionaal se Malmesbury-klub. Hul mentor, Marina van der Merwe, het hul sertifikate aan hulle oorhandig.
Die Malmesbury Meesters is Saterdag op die Malmesbury-gholfbaan aangebied met 42 spelers wat vir vanjaar se toernooi gekwalifiseer het. Niemand kon egter Natie Smith stop wat met 41 Enkel Stableford-punte gekroon is as 2020 Meester. Eugene Huyshamer was tweede en Evan Liedeman derde.
"Virus bekruip jou"
Burgemeester en eggenoot veg teen Covid19
Burgemeester Tijmen van Essen en sy vrou Doedtie, sterk altwee tans tuis aan ná altwee positief getoets het vir die coronavirus.
"Ek wonder net waar ek dit gekry het, maar die virus bekruip jou soos 'n dief in die nag, wanneer jy dit die minste verwag."
So vertel Swartland se eerste burger.
Volgens Van Essen ervaar hy 'n dowwe gevoel en 'n bietjie lyfseer, maar hy is nou daarop gefokus om ten volle te herstel.
President Cyril Ramaphosa het Maandag aangekondig dat strenger inperkings op Suid-Afrikaners wag indien hulle nie gehoor gee aan die huidige Vlak 1-maatreëls nie.
Atletiekkliniek vir Swartlanders
Die jaarlikse atletiekkliniek wat by die Hoërskool Swartland aangebied word, word weer op 30 Januarie by die skool aangebied.
Die doel van die kliniek is om atletiek as sportsoort te bevorder en om afrigting en voorligting deur ervare, gekeurde, uitgesoekte vlak 111-afrigters te bied.
Die volgende items sal aandag geniet: Naellope, middelafstande, verspring, hoogspring, hekkies, gewigstoot, diskus en spiesgooi.